На основу члана 82. Закона о локалној самоуправи („Службени гласник Републике Српске“, бр. 97/16) и члана 85. Статута општине Источни Стари Град („Службене новине града Источно Сарајево“, број: 33/17), Начелник општине Источни Стари Град, д о н о с и:

**ПРАВИЛНИК**

**О КРИТЕРИЈУМИМА И ПОСТУПКУ ЗА ДОДЈЕЛУ**

**СРЕДСТАВА ИЗ БУЏЕТА ОПШТИНЕ ИСТОЧНИ СТАРИ ГРАД ОРГАНИЗАЦИЈАМА ЦИВИЛНОГ ДРУШТВА**

**I- ОСНОВНЕ ОДРЕДБЕ**

**Члан 1.**

Правилником о критеријумима и поступку за додјелу средстава из буџета Општине Источни Стари Град организацијама цивилног друштва (у даљем тексту: Правилник) утврђују се критеријуми, услови и поступак за додјелу средстава, евалуација, извјештавање и контрола додијељених средстава организацијама цивилног друштва регистрованим у складу са Законом о удружењима и фондацијама Републике Срспске („Службени гласник Републике Српске“, бр. 52/01 и 42/05), односно другим релевантним позитивно-правним прописима усвојеним на неком од других нивоа власти Босне и Херцеговине.

**Члан 2.**

Средства у буџету Општине Источни Стари Град, намијењена за подршку активностима организација цивилног друштва, додјељују се оним организацијама које су регистроване у Босни и Херцеговини, а имају сједиште на подручју општине Источни Стари Град.

**Члан 3.**

За сврхе овог Правилника појам организација цивилног друштва се тумачи у ширем смислу па се тако под појмом организација цивилног друштва подразумијевају различите организацијске структуре.

Појам организација цивилног друштва укључује, а не ограничава се на:

* удружења грађана,
* фондације,
* задруге,
* спортске клубове,
* различите друштвене клубове,
* културно-умјетничка друштва
* организације и удружења која заступају интересе специфичних друштвених категорија (борачка популација, млади, пензионери),
* религијске организације

**Члан 4.**

Буџетска средства додјељују се оним организацијама цивилног друштва које својим дјеловањем унапређују амбијент у различитим областима, односно које заступају или промовишу интересе општине Источни Стари Град.

**Члан 5.**

Као приоретне области за додјелу буџетских средстава идентификоване су сљедеће области са свим припадајућим компонентама:

1. рурални развој и унапређење руралне економије;
2. пољопривреда;
3. туризам;
4. заштита животне средине;
5. спорт
6. заштита интереса и унапређење положаја осјетљивих друштвених група;
7. омладински рад;
8. унапређење јавних услуга из надлежности Општине Источни Стари Град;
9. развој и јачање капацитета Општинске управе;
10. очување традиције и обичаја;
11. јачање идентитета Источног Старог Града.

**II- ДОДЈЕЛА СРЕДСТАВА ОРГАНИЗАЦИЈАМА ЦИВИЛНОГ ДРУШТВА**

1.**Додјела средстава организацијама цивилног друштва којима је додјељен статус удружења од интереса за општину Источни Стари Град**

**Члан 6.**

Организације цивилног друштва којима се утврди статус удружења, организације или фондације од општег интереса за општину Источни Стари Град могу остварити финансијску подршку Општине у складу са буџетским могућностима као и одговарајућу помоћ у обезбјеђивању других материјалних услова за рад и активности предметног удружења, односно организације цивилног друштва.

**Члан 7.**

1. На основу Одлуке о утврђивању статуса удружења, организације или фондације од општег интереса за општину Источни Стари Град, начелник закључује уговор са предметним удружењем, односно организацијом цивилног друштва.
2. Уговором се регулишу међусобна права, обавезе, начин финансирања и све остале појединости.

**Члан 8.**

Приликом утврђивања висине средстава која ће се издвојити за подршку удружењима (организацијама цивилног друштва) од општег интереса узимаће се у обзир:

1. статурни циљеви и њихова комплементарност са општинским стратешким циљевима;

2. циљна друштвена група;

3. ефекти који се очекују реализацијом главних активности предметног удружења односно организације цивилног друштва;

4. програм рада и активности за текућу годину.

**2. Додјела средстава осталим организацијама цивилног друштва**

**Члан 9.**

1. Општина Источни Стари Град ће**,** у складу са вишегодишњом праксом, давати подршку свим организацијама цивилног друштва које дјелују на њеној територији, осим у изузетним случајевима недостатка буџетских средстава, у складу са Главом 3. овог Правилника.
2. Став 1. овог члана се темељи на чињеници да на подручју општине Источни Стари Град дјелује релативно мали број организација цивилног друштва, а у складу је и са темељним опредјељењем да се подрже различити субјекти који дају допринос промоцији интереса Источног Старог Града и развоју у различитим областима.

**Члан 10.**

Приликом утврђивања висине средстава која ће се издвојити за подршку осталих организација цивилног друштва, узимаће се у обзир критеријуми истакнути у члану 8. овог Правилника.

**III- ПОСТУПАК ДОДЈЕЛЕ СРЕДСТАВА ОРГАНИЗАЦИЈАМА ЦИВИЛНОГ ДРУШТВА ПУТЕМ ЈАВНОГ КОНКУРСА**

**Члан 11.**

1. Главом III овог Правилника регулише се додјела средстава путем јавног конкурса организацијама цивилног друптва које немају статус удружења од интереса за општину Источни Стари Град.
2. Чланом 8. овог Правилника истакнуто је да ће Општина обезбиједити подршку свим организацијама цивилног друштва које дјелују на њеној територији, осим у изузетним случајевима. Изузетни случајеви као што је у члану 8. истакнуто односе се на недостатак буџетских средстава, односно немогућност да се подрже све организације цивилног друштва и у том случају се расписује јавни конкурс.
3. Јавни конкурс се расписује како би се, у случају ограничених буџетских средстава, доступна средства усмјерила за подршку реализацији приоритених пројеката/активности.
4. **Комисија**

**Члан 12.**

1. У случају немогућности да се финансијски подрже све организације цивилног друштва које дјелују на подручју општине Источни Стари Град, приједлог за расподјелу средстава утврђује Комисија за расподјелу средстава (у даљем тексту Комисија) коју рјешењем именује Начелник.
2. Комисија има укупно пет чланова, од којих су три члана из реда службеника Општинске управе општине Источни Стари Град, један члан из реда одборника Скупштине општине Источни Стари Град и један члан из реда организација цивилног друштва.
3. Мандат Комисије траје до окончања свих активности у вези са расписаним јавним конкурсом.
4. У случају потребе расписивања конкурса у будућем периоду, Начелник новим рјешењем именују Комисију у којој могу бити иста лица која су била чланови претходно именованих комисија.

**Члан 13.**

Комисија бира предсједника Комисије већином гласова од укупног броја чланова.

Члан Комисије који је именован из реда организација цивилног друштва, а који је у вези са организацијом цивилног друштва (члан удружења, запослени, директор и сл.) која је поднијела пријаву на јавни конкурс за додјелу средстава, не може учествовати у раду Комисије и рјешењем Начелника биће замијењен другим представником организација цивилног друштва.

У случају да су се све организације цивилног друштва са подручја општине Источни Стари Град пријавиле на односни конкурс, Начелник ће рјешењем за члана Комисије именовати представника једне од организација које имају статус удружења од интереса за општину Источни Стари Град.

**Члан 14.**

Чланство у Комисији може престати на лични захтјев члана или опозивом услијед неоправданог неучешћа ураду Комисије, односно изостанака са сједница Комисије.

**Члан 15.**

Административне и стручне послове за потребе Комисије обавља Општинска управа.

**Члан 16.**

Комисија је надлежна да:

- припреми текст јавног конкурса,

- утврди образац за подношење пројекта са свим припадајућим појединостима,

- утврди образац буџета за јавни конкурс,

- утврди максимални износ средстава која могу бити додијељена конкурсом,

- утврди начин бодовања критеријума за оцјењивање пројекта,

- да по истеку рока за подношење пријава, размотри пријаве и изврши оцјену сваког пројекта на основу бодовања критеријума,

- да сачини записник о спроведеном конкурсу и сачини приједлог акта о избору пројеката који ће се финансирати/суфинансирати из буџета општине и да оба објави на интернет страници Општине

- да утврди приједлог уговора о финансирању/суфинансирању пројеката из општинског буџета и

- да размотри извјештаје корисника средстава и сачини приједлог извештаја о реализацији пројеката финансираних/суфинансираних из буџета општине.

**Члан 17.**

Комисија је независна у свом раду.

**Члан 18.**

1. Сједницама Комисије предсједава предсједник Комисије.
2. Чланови Комисије консензусом установљавају канале комуницирања.
3. Комисија о свом раду води записник.

**2. Јавни конкурс**

**Члан 19.**

На приједлог Комисије, Начелник доноси Одлуку о расписивању јавног конкурса за учешће општине Источни Стари Град у финансирању односно суфинансирању приоритетних пројеката/активности.

**Члан 20.**

Конкурс се објављује на званичној интернет страници општине Источни Стари Град и на огласној табли Општинске управе општине Источни Стари Град.

**Члан 21.**

Конкурс садржи:

- област и укупан износ средстава за који се расписује конкурс,

- процедуру и рок за пријављивање на јавни конкурс,

- максималан износ средстава која се додјељују по пројекту/активности,

- критеријуме и мјерила за оцјену и бодовање свих пројеката,

- пријавни образац (подаци о организацији цивилног друштва која се пријављује на конкурс, област у којој се реализује пројекат/aктивност, назив и опис пројекта/активности, циљеви, циљне групе, очекивани резултати, механизми мониторинга и евалуације др.),

- списак евентуалних прилога који се обавезно прилажу уз пријаву,

- начин достављања пријаве

- рок за доношење одлуке о избору пројеката и додјели средстава,

- начин објављивања одлуке о додјељивању средстава,

- евентуалне друге одредбе од значаја за реализацију јавног конкурса.

**3. Мјерила и критеријуми за избор пројеката/активности**

**Члан 22.**

Основни критеријуми за избор пројеката/активности који се финансирају/суфинансирају из општинског буџета су:

- Област у којој се реализује пројекат/aктивност, могућност развијања пројекта/активности, одрживост), до 25 бодова

- Циљеви и очекивани резултати, односно утицај пројекта/активности на локалну заједницу, до 25 бодова

- Циљна група и корисници – број и величина циљне групе, врсте директних и индиректних корисника, укљученост рањивих друштвених група, до 15 бодова

- Кадровски и организациони аспекти организације цивилног друштва, до 15 бодова

- Досадашњи резултати организације цивилног друштва која је кандидовала пројекат/активност, до 10 бодова

- Обезбјеђено суфинансирање пројекта/активности из других извора: сопствених, различитих фондова међународних организација или страних развојних агенција, поклона, донација, кредита и др, до 10 бодова.

Максимални укупни резултат: 100 бодова.

**Члан 23.**

Сваки члан Комисије је у обавези да појединачно оцијени све пристигле прједлоге пројекта/активности, односно да додјели одређени број бодова у складу са чланом 21.

Коначани број бодова за сваки приједлог пројекта/активности се добија тако што се саберу бодови које је додијелио сваки члан Комисије, а потом се добијена вриједност подијели са бројем чланова Комисије.

**Члан 24**.

Након оцјењивања свих приједлога пројеката/активности Комисија сачињава прелиминарну ранг-листу.

У случају да два или више приједлога добију исти број бодова, а расположива средства нису довољна за њихово финансирање, средства ће се додијелити за реализацију оног који по оцјени већине чланова има већи значај за локалну заједницу.

Уроку од 30 дана од закључења Конкурса, Комисија објављује прелиминарну ранг-листу на званичној интернет страници општине Источни Стари Град и на огласној табли Општинске управе општине Источни Стари Град.

**Члан 25.**

На прелиминарну ранг-листу, учесник конкурса има право приговора у року од 8 дана.

Начелник одлучује о приговору у року од 15 дана од дана подношења приговора, а након прибављеног мишљења Комисије.

**Члан 26.**

Коначну одлуку о расподјели средстава доноси начелник.

Одлука из става 1. овог члана објављује се на званичној интернет страници општине Источни Стари Град и на огласној табли Општинске управе општине Источни Стари Град.

**4.Уговор**

**Члан 27.**

1. На основу Одлуке о додјели средстава начелник закључује уговор са организацијама цивилног друштва којима су додијељена средства.

2. Уговором из става 1. овог Правилника уређују се међусобна права и обавезе уговорних страна, начин и рок за пренос одобрених средстава, рок за реализацију пројекта/активности, обавеза подношења извјештаја ( наративног и финансијског ), начин рјешавања спорова, као и друга права и обавезе уговорних страна.

**Члан 28.**

1.Реализатори пројеката/активности (организације цивилног друштва са којим је потписан уговор) дужни су да поднесу наративни и финансијски извјештај о реализацији и доставе доказе о намјенском коришћењу средстава, у складу са закљученим уговором.

2.Образац за за наративни и фининасијски извјештај из става 1. овог члана утврђује Комисија и у начелу је једнообразан, осим када околности реализације конкретног пројекта/активности захтијевају модификацију истог.

3.Реализатори из става 1. овог члана дужни су доставити наративни и финансијски извjештај о реализацији пројекта/ активности у року од 30 дана од дана завршетка реализације пројекта/активности осим ако конкретним уговором није другачије регулисано.

**Члан 29.**

Уколико се приликом преноса средстава за реализацију пројеката/активности утврди да изабрани подносиоци пријава (организације цивилног друштва) ненамјенски користе добијена средства, дужни су да врате цјелокупан износ додјељених средстава.

Услови и начин враћања ненамјенски утрошених средстава утврдиће се уговором који се закључује у складу са чланом 26. овог Правилника

**IV- ЗАВРШНЕ ОДРЕДБЕ**

**Члан 30.**

Ријечи и појмови кориштени у овом Правилнику који имају родно значење односе се једнако на мушки и женски род без обзира у којем су роду наведени.

**Члан 31.**

Овај Правилник ступа на снагу даном доношења, а објавиће се у „Службеним новинама града Источно Сарајево“.

Број: А01-014-198/19 НАЧЕЛНИК

Датум: 07.03.2019.године

Бојо Гашановић